
A primate-city jelenség jellegzetességei a Visegrádi Országokban

A hosszú múltra visszanyúló tradícióval rendelkező V4-es nagyvárosok komoly megpróbáltatásokon mentek keresztül – a jelen kor egészségügyi és háborús krízisei alatt is - melynek hátterében a hasonló adottságok, történelmi események és a közös érdekek állhatnak.
Jelen kutatás elsődlegesen arra a kérdésre keresi a választ, hogy egy domináns főváros – a tudományos diákköri dolgozatban a nemzetközi szakzsargonnal élve „primate-city” – elősegíti–e, az országa fejlődését, vagy fékként hat–e egy főváros „vízfejűsége”, centralizáltsága. Emellett a primate-city kutatások alapvető módszerének tekinthető népességi vizsgálatain kívül olyan komplex mutatószámok megalkotása a célja, amivel a népességnagyságon túlmenően többféle tényezőt figyelembe véve számszerűen mérhetővé válik egy adott város dominanciája.
A dolgozat amellett, hogy a Visegrádi Országok négy tagállamának a legnagyobb városait hasonlítja össze, nem csak külön-külön értelmezi az országok prímásvárosait, hanem próbát tesz arra, hogy megállapítsa van–e a négy országnak egy adott városa, amely olyan szintű dominanciával rendelkezik, hogy a Visegrádi Csoport primate-cityjének tekinthessük.
A kutatás elsődlegesen kvantitatív módszertanra épül. A vizsgálatok információs háttere szekunder statisztikai adatokra támaszkodik. A legtöbb adat a négy ország statisztikai hivatalától származik, ritkább esetben egyes tematikus online adatbázisok szolgáltatták a kutatáshoz szükséges alapadatokat.
A fentebbi eredmények összegzéséhez, értelmezéséhez kétféle módszert alkalmaz a tudományos diákköri dolgozat. Az első módszer a Bennett-féle komplex mutató megalkotása a városokra. Ebben az esetben minden rangsor első, maximum értékét tekintjük 100 százaléknak és az ezt követő értékeket százalékosan kiszámoljuk minden adathalmaz esetén, majd az összes átlagát vesszük. A második módszer – rangsorolásos módszer - lényegesen egyszerűbb elven alapszik, azonban kiszűri az olyan outlayer eseteket, mint Prága dominanciája a vendégéjek számában, vagy Budapest esete a sportcsapatok esetén.
Mivel egy komplex kérdésről van szó, egyértelmű választ nem lehet erre adni ennyi adat ismeretében, azonban a négy ország vizsgálata alapján a túlzott centralizáltság fék lehet a gazdaság fejlődésében, ahogyan Magyarország esetén láttuk, míg egy erős fővárossal és több erős nagyvárossal rendelkező modell – cseh és lengyel példa – hosszú távon nagyobb gazdasági növekedést eredményezhet az ország fejlődése szempontjából.



